China: Kinders glo van ouers geskei midde stygende Covid-19-gevalle | Maroela Media
China: Kinders glo van ouers geskei midde stygende Covid-19-gevalle
Verlate strate in die Yangpu-distrik in Shanghai (Foto: AFP)
Byna soveel as 25 miljoen inwoners van Shanghai in China is onder bevel om tuis te bly terwyl daar berigte is dat kinders en ouers onder dwang geskei word in die geval van 'n positiewe Covid-19-toets.
Shanghai is tans die episentrum van China se ernstigste Covid-19-uitbreking sedert die eerste maande van die pandemie met gefaseerde inperkings wat die afgelope weke ingestel is. Volgens staatsmedia is meer as 14 miljoen van die stad se inwoners Vrydag vir Covid-19 getoets.
Intussen word daar berig dat kinders wat positief toets vir Covid-19 van hul ouers geskei word. Shanghai sal "tydelike ondersteuning aan jeugdiges" bied wat onbewaak gelaat word weens redes soos dat hul ouers met Covid-19 besmet is, het Zeng Qun, adjunkhoof van Shanghai se burgerlike sakeburo, volgens die staatsmediahuis Xinhua gesê. Daar sal 'n "tydelike voog" toegeken word of die kinders sal na fasiliteite oorgeplaas word vir spesiale sorg, lui die berig.
China het Sondag 13 000 nuwe Covid-19-gevalle aangemeld, die meeste sedert die piek van die eerste pandemievlaag meer as twee jaar gelede. Volgens gesondheidsamptenare het hulle 'n vermoedelike nuwe subtipe van die Omikron-variant in die Shanghai-omgewing geïdentifiseer.
China se "nul-Covid-19"-strategie is onder uiterste druk terwyl die virus regoor die land versprei. China kon tot in Maart vanjaar nog daarin slaag om daaglikse nuwe gevalle uiters laag te hou met streng inperkings, massatoetsing en reisbeperkings.
Chinese is erg ongelukkig oor die jongste streng beperkings, in 'n tyd dat 'n groot deel van die wêreld weer oopgestel is.
Shanghai se owerhede het toegegee dat hulle sukkel om die uitbreking te beperk, met duisende wat nou in staatskwarantyn is. Woede neem toe onder inwoners oor die inperkings wat aanvanklik beplan was om net vir vier dae te duur, maar dit lyk nou waarskynlik dat dit nog lank sal duur terwyl daar met massatoetsing voortgegaan word.
China, die land waar die koronavirus die eerste keer in die sentrale stad Wuhan aan die einde van 2019 opgespoor is, is een van die laaste oorblywende lande wat 'n "nul-Covid-19"-benadering tot die pandemie volg.
Michael Ryan, die Wêreldgesondheidsorganisasie se direkteur van noodgevalle, het verlede week gesê dit is belangrik vir alle lande, insluitend China, om 'n plan te hê om pandemiebeperkings te beëindig.
Hy het egter bygevoeg dat China se groot bevolking 'n unieke uitdaging aan sy gesondheidstelsel stel en dat owerhede 'n strategie sal moet definieer wat hulle in staat stel om die pandemie veilig te bestuur.